ด่วน! GL จ่อถูกแขวน SP ยาวหลัง “อีวาย” ประกาศไม่ให้ข้อสรุปงบปี 59-ครึ่งแรกปี 60
ด่วน! GL จ่อถูกแขวน SP ยาวหลังผู้สอบบัญชี "บริษัท สำนักงาน อีวาย จำกัด" ประกาศไม่ให้ข้อสรุปงบปี 59 - ครึ่งแรกปี 60
27 ต.ค. 2560

สืบเนื่องจากจากกรณีที่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษ นายมิทซึจิ โคโนชิตะ อดีตผู้บริหาร บริษัท กรุ๊ปลีส จำกัด (มหาชน) หรือ GL ต่อกรมสอบสวนคดีพิเศษ (DSI) ในความผิดเกี่ยวกับการทุจริตเข้าข่ายเป็นธุรกรรมอำพราง ยักยอกยินยอมให้ลงบัญชีและทำบัญชีไม่ตรงต่อความเป็นจริง โดย ก.ล.ต.ได้แจ้งให้ GL แก้ไขงบการเงิน แบบรายงาน 56-1 และแบบรายงาน 56-2 ให้ถูกต้อง ตรงต่อความเป็นจริงโดยเร็ว
ล่าสุด ในวันนี้ (27 ต.ค.60) เมื่อเวลา 17.23 น. นายโสภณ เพิ่มศิริวัลลภ ผู้สอบบัญชีรับอนุญาต เลขทะเบียน 3182 บริษัท สำนักงาน อีวาย จำกัด ได้เปิดเผยในรายงาน และงบการเงินรวมของ GL ฉบับแก้ไขความเห็นผู้สอบบัญชี ผ่านทางระบบสารสนเทศของตลาดหลักทรัพย์แห่งประเทศไทย (ตลท.) โดยมีการเปลี่ยนความเห็นของผู้สอบบัญชี สำหรับงบการเงินประจำปี 59 ,งบการเงินไตรมาส 1/60 และงบการเงินไตรมาส 2/60
โดยงบสิ้นงวดปี 2559 เปลี่ยนแปลงความเห็นของผู้สอบบัญชีสำหรับงบการเงินรวมและงบการเงินเฉพาะกิจการของกลุ่มบริษัทฯ ณ วันที่ และสำหรับปีสิ้นสุดวันที่ 31 ธันวาคม 2559 (เดิมรายงานลงวันที่ 28 กุมภาพันธ์ 2560) และงบสอบทานรายไตรมาส ณ วันที่ และสำหรับไตรมาสสิ้นสุดวันที่ 31 มีนาคม 2560 (เดิมรายงานลงวันที่ 12 พฤษภาคม 2560) และ 30 มิถุนายน 2560 (เดิมรายงานลงวันที่ 15 สิงหาคม 2560) จากเดิมที่แสดงความเห็นแบบไม่มีเงื่อนไข แต่เปิดเผยแบบเน้นถึงข้อมูลและข้อสังเกตในกรณีนี้ มาเป็นการไม่แสดงความเห็นต่องบการเงินอีกต่อไป เนื่องจากผลของข้อมูลที่ก.ล.ต.ได้ค้นพบโดยได้รับความช่วยเหลือจาก ก.ล.ต.ประเทศไซปรัส
อีกทั้งข้อมูลในกรณีนี้ยังต้องรอให้ผ่านกระบวนการยุติธรรมจนถึงที่สุดก่อนว่า ทรัพย์สินเงินกู้นี้จะได้คืนครบถ้วนเพียงใด พร้อมทั้งจะได้รับเงินดอกเบี้ย ในอัตราที่สูงที่ผู้กู้ได้ผูกพันไว้ในทางสัญญาหรือไม่ และอีกทั้งข้อมูลในกรณีนี้จะมีผลกระทบอย่าง แผ่กระจายไปยังเรื่องอื่นๆอีกหรือไม่
ทั้งนี้ เป็นที่น่าสังเกตว่า การที่บริษัท สำนักงาน อีวาย จำกัด ในฐานะผู้สอบบัญชีของ GL ไม่สามารถให้ข้อสรุปต่องบการเงินอีกต่อไปจะส่งผลทำให้บริษัทฯ ต้องหาผู้รับรองงบการเงินใหม่ตั้งแต่งบปี 2559 ,งบไตรมาส 1/2560 และงบไตรมาส 2/2560 ซึ่งกรณีดังกล่าวจะต้องใช้ระยะเวลานานเกิน 1 ปี และหากทาง GL ยังไม่มีการแก้ไขงบการเงิน รวมทั้งหาผู้รับรองรองงบได้ GL อาจจะถูกตลท.ขึ้นเครื่องหมายพักการซื้อขาย (SP) อย่างไม่มีกำหนด